|  |  |
| --- | --- |
| Naročnik: | Izvajalec: |
| Ministrstvo za javno upravo  Tržaška cesta 21  1000 Ljubljana,  ki ga zastopa Boštjan Koritnik, minister | RSTEAM d.o.o.  Linhartova cesta 2A,  1234 Mengeš  Primož Cigoj, direktor |

|  |  |
| --- | --- |
| Podpisnik pogodbe: Boštjan Koritnik | Podpisnik pogodbe: Primož Cigoj |
| Davčna št.: 91838983 | Identifikacijska št.: 95347275 |
| Matična št.: 2482762000 | Matična št.: 1898035000 |
| Transakcijski račun: SI56 01100-6300109972 | Transakcijski račun: SI56 0230 0025 4101 312 |
| Telefon: 01 478 83 30 | Telefon:----- |
| E-pošta: gp.mju@gov.si | E-pošta:----- |

skleneta

**POGODBO ŠT.**

**C3130-20-337803**

# UVODNE DOLOČBE

1. člen

Naročnik in izvajalec ugotavljata, da:

* da se ta pogodba sklepa na podlagi evidenčnega naročila št: JN3130-20-000430/1 ter povabila k oddaji ponudbe z dne 12. 7. 2020;
* da je bil izvajalec izbran kot najugodnejši ponudnik na podlagi ponudbe z dne 13. 7. 2020;
* sta seznanili zaposlene navedene v tej pogodbi, da se njihovi osebni podatki obdelujejo v skladu z 48. členom Zakona o delovnih razmerjih in člena 6/1/b Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (v nadaljnjem besedilu: Splošna uredba o varstvu podatkov);
* ima naročnik v skladu s Splošno uredbo o varstvu podatkov status upravljavca osebnih podatkov, ki se obdelujejo v okviru zagotavljanja odjemalske aplikacije NIJZ in mobilne aplikacije covid-19 opozorilnik;
* mora izvajalec za namene izvajanja te pogodbe zagotavljati storitve, pri katerih lahko pride do obdelave osebnih podatkov, zaradi česar ga naročnik kot upravljavec pooblašča za obdelovalca osebnih podatkov v skladu s to pogodbo;
* da predmetno pogodbo sklepata z namenom podrobnejše določitve pogodbenih pravic in obveznosti.

# PREDMET POGODBE

1. člen

Predmet pogodbe je prilagoditev aplikacije covid-19, in sicer po nemškem modelu, v sodelovanju z NIJZ, in sicer naslednje aktivnosti:

1. Razvoj in prilagoditve:

* Izdelavo odjemalske aplikacije NIJZ;
* Prilagoditev mobilne aplikacije covid-19 opozorilnik;

1. Vzdrževanje aplikacije NIJZ in mobilne aplikacije IOS in android.

Predmet pogodbe je podrobneje specificiran v Tehničnih specifikacijah (Priloga 1) in v Predračunu (Priloga 2), ki sta prilogi te pogodbe in njen sestavni del.

S to pogodbo naročnik pooblašča izvajalca za obdelovalca podatkov v smislu Splošne uredbe o varstvu podatkov in drugih veljavnih predpisov, ki urejajo varstvo osebnih podatkov, pri čemer je namen tega dogovora opredelitev obdelave osebnih podatkov s strani izvajalca, ki bo podatke obdeloval na podlagi tega pooblastila, in izključno za namene izvajanja te pogodbe.

Predmet pogodbe 'Razvoj in prilagoditve' iz prvega odstavka tega člena mora biti izveden najpozneje do 1. 8. 2020. Rok izvedbe je bistvena sestavina pogodbe.

# NAČIN IZVAJANJA POGODBENIH STORITEV

1. člen

Izvajalec s podpisom te pogodbe potrjuje, da je v celoti seznanjen z obsegom in zahtevnostjo pogodbenih storitev.

Pred začetkom izvajanja aktivnosti naročnik skliče pripravljalni sestanek, in sicer najpozneje prvi dan od nastopa veljavnosti pogodbe, na katerem se pogodbeni stranki dogovorita o načinu dela.

Izvajalec je po tej pogodbi dolžan:

* svoje pogodbene obveznosti izvajati pravilno, kakovostno in strokovno ter na najracionalnejši način v okviru naročnikovih specifikacij;
* izvajati svoje pogodbene obveznosti v dogovorjenih rokih;
* omogočati ustrezen nadzor naročniku;
* pisno opozoriti naročnika na težave v zvezi s predmetom naročila, ki lahko ogrozijo izvedbo pogodbenih obveznosti v pogodbenih rokih ali povzročijo kakršnokoli škodo naročniku;
* ob podpisu pogodbe pisno obvestiti naročnika o naslovu, elektronskem naslovu, telefonski številki ter preostalih podatkih, ki bodo omogočali komunikacijo med pogodbenima strankama, ter o njihovih poznejših spremembah.

Izvajalec in naročnik se izrecno dogovorita, da se bodo pogodbene storitve izvajale tudi zunaj poslovnega časa naročnika.

1. člen

Izvajalec mora zagotoviti, da kadri, ki izvajajo pogodbene storitve, z naročnikom komunicirajo v slovenskem jeziku ter poznajo slovensko tehnično izrazoslovje, vezano na predmet te pogodbe. Če kadri ne govorijo slovenskega jezika in ne razumejo ter ne poznajo slovenskega tehničnega izrazoslovja, mora izvajalec na svoje stroške zagotoviti uradnega tolmača z znanjem slovenskega jezika in slovenskega tehničnega izrazoslovja,

Izvajalec je dolžan naročnika vnaprej pisno obveščati o vsaki nameravani kadrovski spremembi pri izvajanju storitev tega naročila oziroma te pogodbe ter naročniku predložiti dokumente, ki so zahtevani in štejejo za usposobljenost kadra.

# CENE IN PLAČILNI POGOJI

1. člen

Skupna predvidena vrednost storitev po pogodbi znaša 4.026 EUR z DDV (z besedo evrov štiritisočšestindvajset/00).

Storitve se zaračunavajo po cenah na enoto iz Priloge 2 in so fiksne ves čas trajanja pogodbe. Cene na enoto vključujejo vse stroške za izvedbo predmeta pogodbe.

1. člen

Storitve za aktivnosti iz te pogodbe se financirajo iz integralnih sredstev proračuna.

1. člen

Storitve za aktivnosti iz 1. točke prvega odstavka 2. člena se obračunavajo na enoto, in sicer po uspešno izvedeni primopredaji del.

Storitve za aktivnosti iz 2. točke prvega odstavka 2. člena te pogodbe se začnejo izvajati po uspešno izvedeni primopredaji del iz predhodnega odstavka, obračunavajo pa se kot mesečni pavšal, za storitve, opravljene v preteklem mesecu. Če se storitve v določenem mesecu ne izvajajo ves mesec, se obračuna sorazmerni del mesečnega pavšala.

1. člen

Računi se izstavljajo enkrat mesečno, in sicer do petega (5.) v mesecu za storitve, realizirane v preteklem mesecu.

Rok plačila za storitve je 30. dan od uradnega prejema pravilno izstavljenega računa na račun izvajalca, ki je naveden na računu.

Podlaga za izstavitev računa za opravljene aktivnosti je obojestransko podpisan prevzemni zapisnik iz 10. člena te pogodbe. Kopija prevzemnega zapisnika, potrjenega s strani naročnika, je priloga računu (Priloga 3).

Izvajalec pošilja vse račune naročniku izključno v elektronski obliki (e-račun), skladno z veljavnim Zakonom o opravljanju plačilnih storitev za proračunske uporabnike. Račun se mora sklicevati na številko te pogodbe.

Rok plačila začne teči naslednji dan po prejemu računa, ki je podlaga za izplačilo. Če zadnji dan roka sovpada z dnem, ko je po zakonu dela prost dan oziroma v plačilnem sistemu TARGET ni opredeljen kot plačilni dan, se za zadnji dan roka šteje naslednji delavnik oziroma naslednji plačilni dan v sistemu TARGET.

1. člen

Naročnik je izvajalcu zavezan za plačila do 31. 12. 2020, za nadaljnja plačila do izteka te pogodbe pa, ko bodo izpolnjeni formalni pogoji glede na veljavni Zakon o izvrševanju proračuna RS ter ostale predpise, ki omogočajo izvrševanje sprejetega Proračuna Republike Slovenije za posamezno leto oziroma sprejeti proračun za posamezno leto. Če pogoji za nadaljnja plačila ne bodo izpolnjeni, bo naročnik o tem takoj pisno obvestil izvajalca. Z dnem prejema obvestila se šteje pogodba za razvezano. Obveznosti in pravice, nastale do dne razveze pogodbe, sta naročnik in izvajalec dolžna medsebojno izpolniti in poravnati.

# PREVZEM

1. člen

Naročnik pogodbene storitve prevzame s podpisom prevzemnega zapisnika, ki ga podpišeta obe pogodbeni stranki in je pripravljen po vzorcu, ki je priloga 3 te pogodbe.

Izvajalec mora naročniku pred podpisom prevzemnega zapisnika za storitve:

* iz 1. točke prvega odstavka 2. člena te pogodbe izročiti končno različico izdelka, ki je predmet te pogodbe, in izvorno kodo odjemalske aplikacije NIJZ shraniti tudi v repozitorij izvorne kode in dokumentacije, predati dokumentacijo in navodila za namestitev, vso tehnično dokumentacijo in uporabniško dokumentacijo (kot na primer aplikacijske pakete, teste, poročila o testiranju, poročila o namestitvah, objekte podatkovnih zbirk) ter poročilo o dejansko opravljenih storitvah, oziroma se celotna koda preda na prenosnem mediju (CD, USB, …) o čemer se dogovori z naročnikom. Aplikaciji za Android in IOS mora javno objaviti na svojem github računu ali ekvivalentno (v skladu z osnovno licenco Apache 2.0), poleg tega jih mora pripravi tako, da so primerne za objavo v trgovinah App Store in Google Play. Ob tem mora naročniku nuditi vso potrebno pomoč za samo izvedbo objave v trgovinah App Store in Google Play in izvesti potrebne modifikacije aplikacij, če bi te upravljavci trgovin App Store in Google Play zahtevali.
* iz 2. točke prvega odstavka 2. člena te pogodbe izročiti poročilo o opravljenem delu, iz katerega mora biti razviden skupen obseg opravljenega dela, specifikacija in opis opravljenih storitev.

V primeru morebitnih, ob zahtevi za prevzem ugotovljenih pomanjkljivostih, naročnik in izvajalec sestavita zapisnik o ugotovljenih pomanjkljivostih, v katerem navedeta ugotovljene pomanjkljivosti in določita rok za njihovo odpravo. Ugotovljene pomanjkljivost je izvajalec dolžan odpraviti na lastne stroške. Po odpravi pomanjkljivosti se sestavi zapisnik o odpravljenih pomanjkljivostih, ki je sestavljen v okviru prevzemnega zapisnika ali pa je njegova priloga. Če izvajalec ne bi odpravil pomanjkljivosti v dogovorjenem dodatnem roku, lahko naročnik na račun izvajalca storitve, ki niso prevzete zaradi ugotovljenih pomanjkljivosti, naroči drugje.

Vsa predana dokumentacija mora naročniku omogočati samostojno upravljanje s prevzetimi izdelki.

# JAMČEVANJE

1. člen

Izvajalec jamči, da bodo predmetni sistem ter njegove nadgradnje in prilagoditve delovali v skladu s specificiranimi naročnikovimi zahtevami.

Za storitve daje izvajalec garancijo za brezhibno delovanje stvari v času vzdrževanja. V tem obdobju se izvajalec zavezuje brezplačno popraviti/odpraviti vse morebitne napake v delovanju odjemalske aplikacije NIJZ in mobilne aplikacije covid-19 opozorilnik ter njegovih nadgradenj in prilagoditev in odstopanju delovanja le-teh glede na predmetne specifikacije naročnika oziroma, če to ni možno, izdelati funkcionalno nadomestno rešitev, ne more pa naročnik v sklopu garancije brezplačno zahtevati dodatnih sprememb.

1. člen

Naročnik je dolžan vse napake, ki jih bo odkril sam ali za katere bo izvedel od končnih uporabnikov sistema, takoj javiti izvajalcu.

Napako je izvajalec dolžan odpraviti v roku enega delovnega dne oz. po dogovoru z naročnikom.

1. člen

Če naročnik po namestitvi sistema in njegovih nadgradenj na produkcijsko okolje, kar pomeni po že opravljenem prevzemu, ugotovi bistvena odstopanja od specifikacije zahtev, mora izvajalec v roku 2 delovnih dni od obvestila naročnika oz. po dogovoru z naročnikom odpraviti vsa neskladja.

# POGODBENA KAZEN

1. člen

Če izvajalec zamuja z izvajanjem pogodbenih obveznosti toliko, da bi lahko naročniku nastala škoda ali da bi izvedba izgubila pomen, lahko naročnik nadomestne storitve naroči pri drugem izvajalcu na stroške zamudnika ter lahko zahteva povrnitev dejanske škode ali odstopi od pogodbe.

Izvajalec ne odgovarja za pravočasno izvedbo pogodbenih obveznosti, če naročnik ne izpolni svojih obveznosti, ki so predpogoj za izvajalčevo pravočasno izvedbo pogodbenih obveznosti.

Pogodbeni stranki sta soglasni, da v primeru zamude z izpolnitvijo, izvajalca ob sprejemu izpolnitve ni potrebno posebej obvestiti o pridržanju pravice do obračuna pogodbene kazni, pač pa se pogodbena kazen lahko obračuna v skladu z določili te pogodbe ob vsaki zamudi brez obvestila.

Pogodbena kazen ali kritje za nadomestno storitev se s soglasjem izvajalca obračuna pri naslednjih izplačilih izvajalcu oziroma če to ni mogoče, se iz tega naslova izstavi poseben račun, ki ga mora izvajalec plačati v roku osmih dni od prejema.

Ta člen se uporablja predmet pogodbe iz 2. točke drugega. člena te pogodbe: Vzdrževanje aplikacije NIJZ in mobilne aplikacije IOS in android.

# VARSTVO IN OBDELAVA PODATKOV

1. člen

Vse pogodbene obveznosti bo izvajalec izvajal v dogovorjenih časovnih okvirih in s soglasjem ter vednostjo naročnika. Nobena od aktivnosti, ki jih bo izvajal izvajalec, ne sme ogroziti delovanja informacijskih sistemov državnih organov. V primeru ogrožanja delovanja informacijskih sistemov ali na zahtevo naročnika mora izvajalec takoj prekiniti z aktivnostmi in po potrebi sodelovati pri vzpostavitvi prvotnega stanja.

Izvajalec se zavezuje, da bo vse podatke, dejstva in listine naročnika, s katerimi bo prišel v stik ob izvajanju te pogodbe, skrbno varoval in jih ne bo razkril tretji osebi tudi po opravljeni storitvi.

Naročnik je dolžan izvajalca seznaniti s svojimi internimi predpisi ter njihovimi spremembami, izvajalec pa jih je dolžan upoštevati pri svojem delu.

Izvajalec naročniku omogoča nadzor nad izvajanjem postopkov in ukrepov iz tega poglavja.

Za morebitne kršitve obveznosti, določene v prvem in drugem odstavku tega člena, je izvajalec odškodninsko odgovoren, ne glede na dogovorjeno pogodbeno kazen.

1. člen

Izvajalec po tej pogodbi ne obdeluje osebnih podatkov, se pa zaveda, da se bo morda moral pri zagotavljanju storitev po tej pogodbi seznaniti z nekaterimi osebnimi podatki, ki se bodo nahajali v aplikaciji covid-19, kar je samo po sebi obdelava podatkov, za katero ga naročnik pooblašča.

Izvajalec bo ob izvajanju storitev po tej pogodbi lahko prišel v stik z osebnimi podatki iz predhodnega odstavka le v primeru, da bo uradna oseba, torej uporabnik informacijske rešitve, prijavila napako na sistemu, izvajalec pa se bo po predhodnem dovoljenju te uradne osebe oddaljeno prijavil na delovno postajo uradne osebe, napako odpravil in se od delovne postaje odjavil, odjavila ga bo lahko tudi uradna oseba, ki je oddaljen dostop dovolila.

1. člen

Izvajalec kot obdelovalec osebnih podatkov, ki jih obdeluje v skladu z določili te pogodbe, se zavezuje, da:

* bo osebne podatke, do katerih ima dostop, obdeloval izključno za namen izvajanja te pogodbe in podatkov ne bo obdeloval ali drugače uporabljal za noben drug namen (ne bo izdeloval kopij ipd.),
* bo vodil evidenco vseh vrst dejavnosti obdelave, ki jih izvaja v imenu naročnika po tej pogodbi, v skladu z 2. točko člena 30 Splošne uredbe o varstvu podatkov,
* osebnih podatkov, do katerih ima dostop, ne bo na kakršen koli način hranil ali dajal na razpolago osebi, ki dela za njega kot izvajalec in jih ne potrebuje za opravo nalog, ki izhajajo iz te pogodbe,
* osebnih podatkov, do katerih ima dostop, ne bo hranil ali dajal fizično katerimkoli nepooblaščenim osebam, ali jih prenašal po telekomunikacijskih sredstvih in omrežjih,
* bo osebne podatke, ki bi se morebiti nahajali v njegovem informacijskem sistemu, takoj nepovratno uničil,
* bo varoval svojo strojno, sistemsko in aplikativno programsko računalniško opremo, s katero se obdelujejo osebni podatki,
* bo svoje naprave, s katerimi dostopa do osebnih podatkov ponudnika storitve, upoštevaje način njihove uporabe in s tem povezana tveganja (namizni oz. prenosni računalnik) in veljavne organizacijske ukrepe (tehnično in organizacijsko varovanje), zaščitil na način, da v primeru neupravičenega dostopa do te naprave, ni mogoče dostopati do osebnih podatkov (zaščita naprave z gesli, šifriranje celotnega nosilca podatkov),
* bo spoštoval pravila o varovanju prostorov, v katerih se nahaja oprema, s katero se dostopa, obdeluje osebne podatke naročnika z organizacijskimi, fizičnimi in tehničnimi ukrepi, ki onemogočajo nepooblaščenim osebam dostop do opreme iz prejšnje alineje,
* bo preprečeval nepooblaščen dostop tudi pri prenosu podatkov s telekomunikacijskimi sredstvi in omrežji,
* bo naročniku omogočil nadzor nad izvajanjem prejšnjih alinej tega člena, tudi z vpogledom v dele svojega informacijskega sistema, ki se nanašajo oziroma so v rabi za izvajanje storitev po tej pogodbi, s predhodno napovedjo dveh (2) tednov,
* bo zagotovil, da so osebe, ki so pooblaščene za obdelavo osebnih podatkov, zavezane k zaupnosti v skladu z b) točko člena 28 Splošne uredbe o varstvu podatkov,
* bo izvajal vse druge potrebne ukrepe in postopke, s katerimi se preprečuje naključna ali namerna nepooblaščena obdelava osebnih podatkov, njihova sprememba ali uničevanje, za katere kot dober gospodar ocenjuje, da jih mora izvajati.

Izvajalec se zavezuje, da bo brez nepotrebnega odlašanja obvestil naročnika o vseh zaznanih napakah ali nepravilnostih, povezanih z osebnimi podatki ali njihovo obdelavo.

Obveznosti izvajalca, za katere to izhaja iz njihovega smisla ali namena, se nanašajo tudi na čas po izvajanju te pogodbe.

1. člen

Izvajalec mora pred morebitno sklenitvijo pogodbe, s katero namerava vsaj del opravil v zvezi z izvajanjem te pogodbe in posledično v zvezi z obdelavo osebnih podatkov prenesti na drugega obdelovalca, za to dobiti soglasje naročnika. V takem primeru mora izvajalec drugega obdelovalca osebnih podatkov zavezati k enakim obveznostim, kot veljajo za izvajalca po tej pogodbi.

Če drugi obdelovalec ne izpolni obveznosti varstva podatkov, izvajalec po tej pogodbi še naprej v celoti odgovarja naročniku za izpolnjevanje obveznosti drugega obdelovalca.

1. člen

Če pride zaradi ravnanj ali opustitev obveznosti izvajalca do kršitve varstva osebnih podatkov, mora izvajalec o tem nemudoma, najpozneje pa v 48 urah po seznanitvi s kršitvijo, obvestiti naročnika.

Uradno obvestilo o kršitvi varstva osebnih podatkov mora vsebovati vsaj vsebino iz 3. točke člena 33 Splošne uredbe o varstvu podatkov.

# PROTIKORUPCIJSKA KLAVZULA

1. člen

V primeru, da se ugotovi, da je pri izvedbi javnega naročila, na podlagi katerega je podpisana ta pogodba, ali pri izvajanju te pogodbe kdo v imenu ali na račun druge stranke, predstavniku ali posredniku naročnika ali drugega organa ali organizacije iz javnega sektorja obljubil, ponudil ali dal kakšno nedovoljeno korist za pridobitev tega posla ali za sklenitev tega posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi stranki sporazuma ali njenemu predstavniku, zastopniku, posredniku, je ta pogodba nična.

Naročnik bo v primeru ugotovitve o domnevnem obstoju dejanskega stanja iz prvega odstavka tega člena ali obvestila Komisije za preprečevanje korupcije ali drugih organov glede njegovega domnevnega nastanka pričel z ugotavljanjem pogojev ničnosti pogodbe iz prejšnjega odstavka tega člena oziroma z drugimi ukrepi v skladu s predpisi Republike Slovenije.

# AVTORSKE PRAVICE

1. člen

Če izvajalec v okviru izvajanja te pogodbe ustvari programsko ali drugo stvaritev, ki ima značaj avtorskega dela, avtor obdrži na njem moralne avtorske pravice, materialne avtorske pravice pa se s prevzemom programske ali druge stvaritve neizključno prenesejo na naročnika, prostorsko in časovno neomejeno, in sicer pravica do reproduciranja sestavnih delov ali celote programske opreme ali druge stvaritve, pravica prevoda, prilagoditve, priredbe oziroma drugačne predelave ter reproduciranja teh predelav in pravica distribucije v katerikoli obliki ter pravica dajanja na voljo javnosti (objava izvorne kode) zgolj v obsegu, omejenem na objavo na repozitoriju SVN (vsebina je dostopna pooblaščenim uporabnikom).

Naročnik lahko avtorska dela, ki so predmet te pogodbe, uporablja brez omejitev, ves čas trajanja avtorske pravice in za vse primere. Naročnik ima pravico, da pravice, ki jih je pridobil na podlagi te pogodbe, prenaša na tretje osebe, ne da bi za to potreboval soglasje avtorja in ne da bi za tak prenos avtorskih pravic moral avtorju izplačevati kakršnokoli dodatno plačilo.

Če izvajalec v okviru izvajanja te pogodbe ponudi informacijsko rešitev ali uporabi komponento, ki je že izdelana izven te pogodbe, ali njen del, se šteje, da so ti izdelki nastali v okviru izvajanja te pogodbe, razen kolikor so izdelani z odprtokodnimi licencami in naročnik pri njihovi uporabi ni vezan na posameznega ponudnika.

Avtor jamči, da ni tretje fizične ali pravne osebe, ki bi si lastile kakršnokoli moralno ali materialno avtorsko pravico na avtorskih delih, ki so predmet te pogodbe, ter da lahko zakonito razpolaga z avtorskimi pravicami, ki se prenašajo s to pogodbo.

# ODSTOP OD POGODBE

1. člen

Naročnik lahko odstopi od pogodbe kadarkoli brez razloga, s 30-dnevnim odstopnim rokom.

V primeru bistvenih ali ponavljajočih kršitev določil pogodbe lahko odstopi od pogodbe katerakoli od pogodbenih strank, s 15-dnevnim odstopnim rokom. V primeru uveljavljanja skrajšanega odpovednega roka morata stranki predhodno pisno opozoriti na bistvene ali ponavljajoče se kršitve s 7-dnevnim rokom za odpravo pomanjkljivosti.

Odstopni rok začne teči naslednji dan po prejemu pisnega odstopa druge pogodbene stranke.

Izvajalec ima v primerih iz prvega odstavka tega člena pravico do plačila za dotlej kakovostno opravljena dela, naročniku pa je dolžan povrniti vso škodo, ki jo je zaradi tega utrpel, tudi razliko do morebitne višje cene, ki jo bo za predmetne storitve za preostanek pogodbenega obdobja določil nov izvajalec.

# SKRBNIKI POGODBE

1. člen

Skrbnik te pogodbe je na strani naročnika ----, ki je dosegljiv na telefonski številki ---- oz. po elektronski pošti ----- in na strani izvajalca Primož Cigoj, ki je dosegljiv na telefonski številki ----- oz. po elektronski ------.

# POSEBNE IN KONČNE DOLOČBE

1. člen

Pogodba prične veljati z dnem obojestranskega podpisa pogodbe.

Pogodba velja do 31. 12. 2020.

1. člen

Pogodba se lahko spremeni ali dopolni s pisnim aneksom, ki ga sporazumno sprejmeta in podpišeta obe pogodbeni stranki.

Pogodbeni stranki soglašata, da morebitni aneksi k pogodbi ne bodo v nobenem primeru pomenili dodatne finančne obveznosti za naročnika, poleg tiste, določene v 5. členu te pogodbe.

Za spremembo skrbnikov pogodbe zadostuje pisno obvestilo ene stranke drugi stranki.

1. člen

Pogodbeni stranki se zavezujeta, da bosta morebitne spore reševali sporazumno. Če to ne bo mogoče, spore rešuje stvarno pristojno sodišče v Ljubljani.

1. člen

Ta pogodba je sestavljena v dveh enakih izvodih, od katerih prejmeta naročnik in izvajalec vsak po en izvod.

Kraj: Ljubljana Kraj: Ljubljana

Datum: 16. 7. 2020 Datum: 16. 7. 2020

Naročnik: Boštjan Koritnik Izvajalec: Primož Cigoj

minister direktor

Priloga 1: Tehnične specifikacije

Priloga 2: Predračun

Priloga 3: Vzorec prevzemnega zapisnika